
Parlamentul României

Camera Deputaţilor                                                                                                          
Bucureşti, 13.02.2008 

                                    Pl x. 811/2007
	Comisia pentru apărare, ordine

publică şi siguranţă naţională

Nr.32/898/2007


	Comisia pentru administraţie publică, amenajarea teritoriului şi echilibru ecologic
Nr. 2077/2007


RAPORT COMUN
asupra propunerii legislative privind sprijinirea achiziţionării sau construcţiei de locuinţe de către cadrele Ministerului Internelor şi Reformei Administrative şi Ministerului Apărării care au doi sau mai mulţi copii minori

1. În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională şi Comisia pentru administraţie publică, amenajarea teritoriului şi echilibru ecologic au fost sesizate spre dezbatere pe fond cu propunerea legislativă privind sprijinirea achiziţionării sau construcţiei de locuinţe de către cadrele Ministerului Internelor şi Reformei Administrative şi Ministerului Apărării care au doi sau mai mulţi copii minori, trimisă cu adresa nr. Pl.x. 811 din 28 noiembrie 2007 şi înregistrată cu nr.32/898 din 29.11.2007, respectiv cu nr.2077 din 28.11.2007.  


Consiliul Legislativ, cu nr. 781/15.06.2007, a avizat favorabil iniţiativa legislativă, cu observaţii şi propuneri, care nu au fost însuşite de către iniţiatori.

Guvernul, prin punctul său de vedere, trimis cu adresa nr. 1690 din 06.07.2007, nu susţine adoptarea acestei iniţiative legislative.

Propunerea legislativă are ca obiect de reglementare acordarea unui sprijin financiar pentru construirea sau achiziţionarea de locuinţe angajaţilor Ministerului Internelor şi Reformei Administrative şi ai Ministerului Apărării care îndeplinesc anumite criterii.
2. Iniţiativa legislativă face parte din categoria legilor ordinare, potrivit prevederilor art. 73 din Constituţia României, republicată.

3. Potrivit prevederilor art. 75 alin. (1) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
4.  Senatul a respins această iniţiativă legislativă în şedinţa din 14 noiembrie 2007.
5. Potrivit prevederilor art. 61 şi 63 din Regulamentul Camerei Deputaţilor, Comisiile au dezbătut propunerea legislativă în şedinţe separate. La şedinţa Comisiei pentru apărare au fost prezenţi 23 deputaţi din totalul de 25 de membri iar la şedinţa Comisiei pentru administraţie au fost prezenţi 26 deputaţi din totalul de 27 de membri ai Comisiei.


În urma dezbaterilor, în şedinţele din 12 ianuarie 2007, membrii Comisiilor, cu unanimitate de voturi, au hotărât să propună Plenului Camerei Deputaţilor respingerea propunerii legislative, din următoarele considerente:


Acordarea sprijinului financiar tinerilor pentru accesul la o locuinţă este reglementată în Ordonanţa de urgenţă a Guvernului nr. 51/2006 pentru aprobarea Programului naţional privind sprijinirea construirii de locuinţe proprietate personală, care prevede la art. 1 că statul sprijină accesul la o locuinţă proprietate personală prin acordarea unei subvenţii de la bugetul de stat de 20% din valoarea locuinţei construite, aceasta neputând depăşi suma de 10.000 euro.


Totodată, Legea nr. 346/2006 privind organizarea şi funcţionarea Ministerului Apărării prevede la art. 42 alin. (1) că pentru rezolvarea situaţiei locative a cadrelor militare, a soldaţilor şi a gradaţilor voluntari, precum şi a personalului civil din armată, Ministerul Apărării poate desfăşura programe pentru construirea de locuinţe proprietate personală, din fondurile beneficiarilor, pe terenuri disponibile, proprietate publică a statului, aflate în administrarea ministerului. Prevederi asemănătoare se regăsesc şi în art. 17 alin. (5) din Ordonanţa de urgenţă a Guvernului nr. 30/2007 privind organizarea şi funcţionarea Ministerului Internelor şi Reformei Administrative. 


Prin urmare, adoptarea unor astfel de facilităţi numai pentru o categorie socială ar crea discrepanţe între cadrele militare din cele două ministere şi celelalte categorii de personal din sistemul de apărare, ordine publică şi siguranţă naţională. 

	VICEPREŞEDINTE,

Marian SĂNIUŢĂ 
	VICEPREŞEDINTE,

Mircea DUŞA

                                 

	SECRETAR, 

George SCUTARU


	SECRETAR, 

Sereş DENEŞ

PARLAMENTUL ROMÂNIEI

CAMERA DEPUTAŢILOR

Bucureşti, 13.02.2008 

                                    Pl x. 811/2007
	Comisia pentru apărare, ordine

publică şi siguranţă naţională

Nr.32/898/2007


	Comisia pentru administraţie publică, amenajarea teritoriului şi echilibru ecologic
Nr. 2077/2007


        Către,
BIROUL PERMANENT AL

CAMEREI DEPUTAŢILOR
Vă înaintăm, alăturat, RAPORTUL COMUN asupra propunerii legislative privind sprijinirea achiziţionării sau construcţiei de locuinţe de către cadrele Ministerului Internelor şi Reformei Administrative şi Ministerului Apărării care au doi sau mai mulţi copii minori, trimisă cu adresa nr. Pl.x. 811 din 28 noiembrie 2007 şi înregistrată cu nr.32/898 din 29.11.2007, respectiv cu nr.2077 din 28.11.2007.  
În raport cu obiectul şi conţinutul acesteia, propunerea legislativă face parte din categoria legilor ordinare.

	Vicepreşedinte, 

Marian SĂNIUŢĂ 
	Vicepreşedinte,

Mircea DUŞA

